CELEX: 32019R0361
Language: et
Date: 2018-12-13 00:00:00
Title: Komisjoni delegeeritud määrus (EL) 2019/361, 13. detsember 2018, millega muudetakse delegeeritud määrust (EL) nr 151/2013 seoses kauplemisteabehoidlates hoitavatele andmetele juurdepääsu andmisega (EMPs kohaldatav tekst)

22.3.2019   
               
               
                  ET
               
               
                  Euroopa Liidu Teataja
               
               
                  L 81/69
               
            
         KOMISJONI DELEGEERITUD MÄÄRUS (EL) 2019/361,
         13. detsember 2018,
         millega muudetakse delegeeritud määrust (EL) nr 151/2013 seoses kauplemisteabehoidlates hoitavatele andmetele juurdepääsu andmisega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 81 lõiget 5,
         ning arvestades järgmist:
         
                     (1)
                  
                  
                     Euroopa Parlamendi ja nõukogu määruse (EL) 2015/2365 (2) artikli 32 punktiga 3 on muudetud määruse (EL) nr 648/2012 artikli 81 lõiget 3, lisades mitu üksust nende üksuste loetellu, kellele kauplemisteabehoidla peab tegema kättesaadavaks teabe tuletisinstrumentide kohta, et need üksused saaksid täita oma ülesandeid ja volitusi. Seetõttu tuleks need üksused lisada komisjoni delegeeritud määrusesse (EL) nr 151/2013, (3) kirjeldades tuletisinstrumentide üksikasju käsitlevat teavet ja neile antava juurdepääsu taset. Seepärast on oluline, et kauplemisteabehoidlad saaksid täpselt tuvastada asjaomased vastaspooled ja tehingud. Kauplemisteabehoidlate antav juurdepääs peaks hõlmama juurdepääsu vastaspoole tuletisinstrumentidega tehtud tehingute üksikasjadele, sõltumata sellest, kas vastaspool on emaettevõtja või teise ettevõtte tütarettevõtja, tingimusel et taotletud juurdepääs on seotud teabega, mida on vaja asjaomase üksuse ülesannete ja volituste täitmiseks.
                  
               
                     (2)
                  
                  
                     Määruse (EL) nr 648/2012 artikli 81 lõikes 3 loetletud üksustest paljudel on mitu eri ülesannet ja volitust. Et vältida kauplemisteabehoidlate pidevat vajadust kontrollida, mis volituse alusel ja mille jaoks üksus juurdepääsu küsib, ja seega, et vältida kauplemisteabehoidlate asjatut halduskoormust, on mõistlik, kui kauplemisteabehoidlad annavad igale üksusele individuaalse juurdepääsu, mis peaks katma iga üksuse ülesandeid ja volitusi.
                  
               
                     (3)
                  
                  
                     Määruse (EL) nr 648/2012 artikli 81 lõikes 3 loetletud üksuste juurdepääs kõigile tuletisinstrumentide üksikasjadele, sealhulgas nende tuletisinstrumentide üksikasjadele, mille kauplemisteabehoidlas hoidmisega ei ole nõustutud pärast komisjoni delegeeritud määruse (EL) nr 150/2013 (4) artiklis 19 osutatud tuletisinstrumentide kooskõlastava võrdlemise protsessi, on määrava tähtsusega, et tagada nende üksuste võime täita oma ülesandeid ja volitusi.
                  
               
                     (4)
                  
                  
                     Teatavate määruse (EL) nr 648/2012 artikli 81 lõikes 3 loetletud üksuste ülesanne on jälgida finantsstabiilsust ohustavaid süsteemseid riske. Oma ülesannete nõuetekohaseks täitmiseks on neil vaja juurdepääsu väga erinevatele turuosalistele, kauplemiskohtadele ning põhjalikele ja üksikasjalikele tuletisinstrumente käsitlevatele andmetele, mis on kättesaadavad nende vastutusvaldkonna kohta, mis võib sõltuvalt asjaomasest üksusest olla nt liikmesriik, euroala või liit.
                  
               
                     (5)
                  
                  
                     Tulenevalt tuletisinstrumentide ja rahapoliitika vahelisest seosest peaks määruse (EL) nr 648/2012 artikli 81 lõike 3 punktis g osutatud Euroopa Keskpankade Süsteemi (EKPS) liikmel olema juurdepääs tuletisinstrumentide positsiooniandmetele selle EKPSi liikme emiteeritavas valuutas. Positsiooniandmed peaksid hõlmama tuletisinstrumentide andmeid, mis on summeeritud kriteeriumide, sealhulgas alusvara, toote ja tähtpäeva alusel konkreetsete vastaspoolte puhul.
                  
               
                     (6)
                  
                  
                     Euroopa Pangandusjärelevalve (EBA), Euroopa Kindlustus- ja Tööandjapensionide Järelevalve (EIOPA) ja Euroopa Süsteemsete Riskide Nõukogu (ESRN) on osa Euroopa Finantsjärelevalve Süsteemist ning neil on finantsstabiilsuse ja süsteemse riski valdkonnas väga sarnased volitused ja ülesanded Euroopa Väärtpaberiturujärelevalvega (ESMA). Seepärast on oluline, et nendel asutustel on sarnaselt ESMAga juurdepääs kõigile tuletisinstrumentidega tehtud tehingute andmetele.
                  
               
                     (7)
                  
                  
                     Nõukogu määrusega (EL) nr 1024/2013 (5) on loodud ühtne järelevalvemehhanism. Kauplemisteabehoidla peaks seega tagama, et Euroopa Keskpangal (EKP) on juurdepääs iga sellise vastaspoole kõigile tuletisinstrumentidega tehtud tehingute andmetele, mille üle teeb ühtse järelevalvemehhanismi raames vastavalt määrusele (EL) nr 1024/2013 järelevalvet EKP.
                  
               
                     (8)
                  
                  
                     Vastavalt Euroopa Parlamendi ja nõukogu direktiivile 2014/59/EL (6) peab kriisilahendusasutustel olema võimalik rakendada tõhusaid meetmeid seoses kõnealuse direktiivi artikli 1 lõikes 1 osutatud üksustega, et vältida finantsraskuste ülekanduvat mõju. Seepärast peaks kõigil kriisilahendusasutustel olema juurdepääs kõnealuste üksuste esitatud tuletisinstrumentidega tehtud tehingute andmetele.
                  
               
                     (9)
                  
                  
                     Vastavalt Euroopa Parlamendi ja nõukogu määrusele (EL) nr 806/2014 (7) vastutab Ühtne Kriisilahendusnõukogu ühtse kriisilahenduskorra tulemusliku ja järjepideva toimimise eest, koostades muu hulgas kriisilahenduse kavad kõnealuse määruse artiklis 2 osutatud üksuste jaoks. Et Ühtne Kriisilahendusnõukogu saaks selliseid kavu koostada, peaks kauplemisteabehoidla andma talle juurdepääsu iga määruse (EL) nr 806/2014 kohaldamisalasse kuuluva vastaspoole tuletisinstrumentidega tehtud tehingute andmetele.
                  
               
                     (10)
                  
                  
                     Selleks et määruse (EL) nr 648/2012 artikli 81 lõike 3 punktides o ja p nimetatud asutused saaksid täita oma ülesandeid ja volitusi, peaks neil olema juurdepääs nende ülesannete ja volituste piiresse jäävate vastaspoolte teatatud andmetele.
                  
               
                     (11)
                  
                  
                     Käesolev määrus põhineb ESMA poolt komisjonile esitatud regulatiivsete tehniliste standardite eelnõul.
                  
               
                     (12)
                  
                  
                     ESMA on enne käesoleva määruse aluseks oleva regulatiivsete tehniliste standardite eelnõu esitamist konsulteerinud asjaomaste asutuste ja EKPSi liikmetega. ESMA on ka korraldanud avalikud konsultatsioonid, analüüsinud võimalikku asjaomast kulu ja tulu ning küsinud arvamust Euroopa Parlamendi ja nõukogu määruse (EL) nr 1095/2010 (8) artikli 37 kohaselt loodud väärtpaberituru sidusrühmade kogult.
                  
               
                     (13)
                  
                  
                     Seepärast tuleks delegeeritud määrust (EL) nr 151/2013 vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määrust (EL) nr 151/2013 muudetakse järgmiselt.
            
                        i)
                     
                     
                        Delegeeritud määruse (EL) nr 151/2013 artikkel 2 asendatakse järgmisega:
                        
                           „Artikkel 2
                           Juurdepääs tuletisinstrumentide üksikasjadele vastavalt iga asjaomase asutuse ülesannetele ja volitustele
                           
                              1.   Kauplemisteabehoidla tagab, et tuletisinstrumentidega tehtud tehingute üksikasjad, mis on käesoleva artikli lõigete 3–17 kohaselt tehtud kättesaadavaks määruse (EL) nr 648/2012 artikli 81 lõikes 3 loetletud üksustele, sisaldavad järgmisi andmeid:
                              
                                          a)
                                       
                                       
                                          delegeeritud määruse (EL) nr 148/2013 (*1) lisa tabelite 1 ja 2 kohaselt esitatud tuletisinstrumente käsitlevat teavet, sealhulgas selliste tuletisinstrumentide viimane kauplemisseis, mille tähtaeg ei ole möödas või mille kohta ei ole esitatud teavet delegeeritud määruse (EL) nr 148/2013 lisa tabeli 2 real 93 osutatud toimingu liigi „error“ (viga), „compression“ (tihendamine), või „position component“ (positsioonikomponent) kohta;
                                       
                                    
                                          b)
                                       
                                       
                                          selle tuletisinstrumentide teabe asjaomased üksikasjad, mille kauplemisteabehoidla on tagasi lükanud, sealhulgas tuletisinstrumentide teave, mis on tagasi lükatud eelmisel tööpäeval, ja tagasilükkamise põhjused;
                                       
                                    
                                          c)
                                       
                                       
                                          kõigi selliste teatatud tuletisinstrumentide kooskõlastava võrdlemise staatus, mille suhtes kauplemisteabehoidla on kohaldanud kooskõlastava võrdlemise menetlust vastavalt delegeeritud määruse (EL) nr 150/2013 artiklile 19.
                                       
                                    
                           
                              2.   Kauplemisteabehoidla annab määruse (EL) nr 648/2012 artikli 81 lõike 3 kohaselt mitme ülesande ja volitusega üksustele individuaalse juurdepääsu kõigile tuletisinstrumentidele, mis on seotud nende ülesannete ja volitustega.
                           
                           
                              3.   Kauplemisteabehoidla annab ESMA-le juurdepääsu kõigile tuletisinstrumentidega tehtud tehingute andmetele, et ta saaks rakendada oma pädevust vastavalt oma ülesannetele ja volitustele.
                           
                           
                              4.   Kauplemisteabehoidla annab Euroopa Pangandusjärelevalvele (EBA), Euroopa Kindlustus- ja Tööandjapensionide Järelevalvele (EIOPA) ja Euroopa Süsteemsete Riskide Nõukogule juurdepääsu kõigile tuletisinstrumentidega tehtud tehingute andmetele.
                           
                           
                              5.   Kauplemisteabehoidla annab energeetikasektorit reguleerivate asutuste koostööametile juurdepääsu kõigile selliste tuletisinstrumentidega tehtud tehingute andmetele, mille alusvara on energia.
                           
                           
                              6.   Kauplemisteabehoidla annab kauplemiskohtade üle järelevalvet tegevale asutusele juurdepääsu kõigile nendes kauplemiskohtades tuletisinstrumentidega tehtud tehingute andmetele.
                           
                           
                              7.   Kauplemisteabehoidla tagab järelevalveasutusele, kes on määratud vastavalt direktiivi 2004/25/EÜ artiklile 4, juurdepääsu kõigile selliste tuletisinstrumentidega tehtud tehingute andmetele, mille alusvaraks on sellise äriühingu emiteeritud väärtpaber, mis vastab mõnele järgmistest tingimustest:
                              
                                          a)
                                       
                                       
                                          äriühing on kauplemisele lubatud kõnealuse asutuse liikmesriigi reguleeritud turul ja selle väärtpaberite ülevõtmispakkumiste puhul täidab järelevalveülesandeid ja -volitusi kõnealune asutus;
                                       
                                    
                                          b)
                                       
                                       
                                          äriühingu registrijärgne asukoht või peakontor on kõnealuse asutuse liikmesriigis ja selle väärtpaberite ülevõtmispakkumiste puhul täidab järelevalveülesandeid ja volitusi kõnealune asutus;
                                       
                                    
                                          c)
                                       
                                       
                                          äriühing on direktiivi 2004/25/EÜ artikli 2 lõike 1 punktis c määratletud pakkumise tegija punktides a ja b osutatud äriühingute puhul ja tema pakutav hüvitis sisaldab väärtpabereid.
                                       
                                    
                           
                              8.   Kauplemisteabehoidla annab määruse (EL) nr 648/2012 artikli 81 lõike 3 punktis j osutatud asutusele juurdepääsu kõigile tuletisinstrumentidega tehtud tehingute andmetele, mis on seotud turgude, lepingute, alusvara, võrdlusaluste ja vastaspooltega, mille suhtes täidab järelevalveülesandeid ja -volitusi kõnealune asutus.
                           
                           
                              9.   Kauplemisteabehoidla annab EKPSi liikmele, kelle liikmesriigi valuuta on euro, juurdepääsu järgmistele andmetele:
                              
                                          a)
                                       
                                       
                                          kõik tuletisinstrumentidega tehtud tehingute andmed, mille puhul on tuletisinstrumendi sihtüksus asutatud EKPSi liikme liikmesriigis või liikmesriigis, mille valuuta on euro, ja kuulub liikme järelevalveülesannete ja -volituste alusel liikme vastutusalasse, või kui aluseks olev kohustus on selle EKPSi liikme liikmesriigi või eurot valuutana kasutava liikmesriigi riigivõlg;
                                       
                                    
                                          b)
                                       
                                       
                                          eurodes tuletislepingute positsiooniandmed.
                                       
                                    
                           
                              10.   Kauplemisteabehoidla annab määruse (EL) nr 648/2012 artikli 81 lõikes 3 loetletud asutusele, kes jälgib finantsstabiilsust ohustavaid süsteemseid riske ja kelle liikmesriigi valuuta on euro, juurdepääsu kõigile tuletisinstrumentidega tehtud selliste tehingute andmetele, mis on sõlmitud kauplemiskohtades või mille on sõlminud kesksed vastaspooled ja vastaspooled, kelle puhul kõnealune asutus täidab euroalal finantsstabiilsuse süsteemsete riskide jälgimisega seotud ülesandeid ja volitusi.
                           
                           
                              11.   Kauplemisteabehoidla annab EKPSi liikmele, kelle liikmesriigi valuuta ei ole euro, juurdepääsu järgmistele andmetele:
                              
                                          a)
                                       
                                       
                                          kõik tuletisinstrumentidega tehtud tehingu tasandi andmed, mille puhul on tuletisinstrumendi sihtüksus asutatud EKPSi liikme liikmesriigis ja kuulub liikme järelevalveülesannete ja -volituste alusel liikme vastutusalasse, või kui aluseks olev kohustus on EKPSi liikme liikmesriigi riigivõlg;
                                       
                                    
                                          b)
                                       
                                       
                                          selle EKPSi liikme emiteeritud valuutas tuletisinstrumentide positsiooniandmed.
                                       
                                    
                           
                              12.   Kauplemisteabehoidla annab määruse (EL) nr 648/2012 artikli 81 lõikes 3 loetletud asutusele, kes jälgib finantsstabiilsust ohustavaid süsteemseid riske ja kelle liikmesriigi valuuta ei ole euro, juurdepääsu kõigile tuletisinstrumentidega tehtud selliste tehingute andmetele, mis on sõlmitud kauplemiskohtades või mille on sõlminud kesksed vastaspooled ja vastaspooled, kelle puhul kõnealune asutus täidab liikmesriigis, kelle valuuta ei ole euro, finantsstabiilsuse süsteemsete riskide jälgimisega seotud ülesandeid ja volitusi.
                           
                           
                              13.   Kauplemisteabehoidla annab EKP-le nõukogu määruse (EL) nr 1024/2013 alusel ühtse järelevalvemehhanismi raames ülesannete täitmisel juurdepääsu kõigile tuletisinstrumentidega tehtud selliste tehingute andmetele, mille on sõlminud mis tahes vastaspool, mille üle teeb vastavalt nõukogu määrusele (EL) nr 1024/2013 (*2) ühtse järelevalvemehhanismi raames järelevalvet EKP.
                           
                           
                              14.   Kauplemisteabehoidla annab määruse (EL) nr 648/2012 artikli 81 lõike 3 punktides o ja p loetletud pädevale asutusele juurdepääsu kõigile tuletisinstrumentidega tehtud selliste tehingute andmetele, mille on sõlminud vastaspooled, mille suhtes täidab ülesandeid ja volitusi kõnealune asutus.
                           
                           
                              15.   Kauplemisteabehoidla annab määruse (EL) nr 648/2012 artikli 81 lõike 3 punktis m loetletud pädevale asutusele juurdepääsu kõigile tuletisinstrumentidega tehtud selliste tehingute andmetele, mille on sõlminud vastaspooled, mille suhtes täidab ülesandeid ja volitusi kõnealune asutus.
                           
                           
                              16.   Kauplemisteabehoidla annab Ühtsele Kriisilahendusnõukogule juurdepääsu kõigile tuletisinstrumentidega tehtud selliste tehingute andmetele, mille on sõlminud vastaspooled, kes kuuluvad määruse (EL) nr 806/2014 kohaldamisalasse.
                           
                           
                              17.   Kauplemisteabehoidla tagab keskse vastaspoole üle järelevalvet teostavale asutusele ja Euroopa Keskpankade Süsteemi (EKPS) asjaomasele liikmele vajaduse korral juurdepääsu keskse vastaspoole kliiritud kõigile tuletisinstrumentidega tehtud tehingute andmetele.
                           
                        
                        
                           (*1)  Komisjoni 19. detsembri 2012. aasta delegeeritud määrus (EL) nr 148/2013, millega täiendatakse Euroopa Parlamendi ja nõukogu määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta seoses regulatiivsete tehniliste standarditega, millega määratakse kindlaks kauplemisteabehoidlale esitatav miinimumteave (ELT L 52, 23.2.2013, lk 1)."
                        
                        
                           (*2)  Nõukogu 15. oktoobri 2013. aasta määrus (EL) nr 1024/2013, millega antakse Euroopa Keskpangale eriülesanded seoses krediidiasutuste usaldatavusnõuete täitmise järelevalve poliitikaga (ELT L 287, 29.10.2013, lk 63).“"
                        
                     
                  
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. detsember 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 201, 27.7.2012, lk 1.
         
            (2)  Euroopa Parlamendi ja nõukogu 25. novembri 2015. aasta määrus (EL) 2015/2365, mis käsitleb väärtpaberite kaudu finantseerimise tehingute ja uuesti kasutamise läbipaistvust ning millega muudetakse määrust (EL) nr 648/2012 (ELT L 337, 23.12.2015, lk 1).
         
            (3)  Komisjoni 19. detsembri 2012. aasta delegeeritud määrus (EL) nr 151/2013, millega täiendatakse Euroopa Parlamendi ja nõukogu määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta seoses regulatiivsete tehniliste standarditega, millega määratakse kindlaks kauplemisteabehoidlate poolt avaldatavad ja kättesaadavaks tehtavad andmed ning tegevusstandardid andmete summeerimise ja võrdlemise ning nendele juurdepääsu kohta (ELT L 52, 23.2.2013, lk 33).
         
            (4)  Komisjoni 19. detsembri 2012. aasta delegeeritud määrus (EL) nr 150/2013, millega täiendatakse Euroopa Parlamendi ja nõukogu määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta seoses regulatiivsete tehniliste standarditega, millega määratakse kindlaks kauplemisteabehoidla registreerimise taotluse üksikasjad (ELT L 52, 23.2.2013, lk 25).
         
            (5)  Nõukogu 15. oktoobri 2013. aasta määrus (EL) nr 1024/2013, millega antakse Euroopa Keskpangale eriülesanded seoses krediidiasutuste usaldatavusnõuete täitmise järelevalve poliitikaga (ELT L 287, 29.10.2013, lk 63).
         
            (6)  Euroopa Parlamendi ja nõukogu 15. mai 2014. aasta direktiiv 2014/59/EL, millega luuakse krediidiasutuste ja investeerimisühingute finantsseisundi taastamise ja kriisilahenduse õigusraamistik ning muudetakse nõukogu direktiivi 82/891/EMÜ ning Euroopa Parlamendi ja nõukogu direktiive 2001/24/EÜ, 2002/47/EÜ, 2004/25/EÜ, 2005/56/EÜ, 2007/36/EÜ, 2011/35/EL, 2012/30/EL ja 2013/36/EL ning määruseid (EL) nr 1093/2010 ja (EL) nr 648/2012 (ELT L 173, 12.6.2014, lk 190).
         
            (7)  Euroopa Parlamendi ja nõukogu 15. juuli 2014. aasta määrus (EL) nr 806/2014, millega kehtestatakse ühtsed eeskirjad ja ühtne menetlus krediidiasutuste ja teatavate investeerimisühingute kriisilahenduseks ühtse kriisilahenduskorra ja ühtse kriisilahendusfondi raames ning millega muudetakse määrust (EL) nr 1093/2010 (ELT L 225, 30.7.2014, lk 1).
         
            (8)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).